One World Trade Center (Verdens handelssenter 1, tidligere benevnt Freedom Tower, "Frihetstårnet") er den høyeste skyskraperen i det nye World Trade Center-komplekset på nedre Manhattan, og den høyeste bygningen i New York City. Bygningen, som tillegges stor kommersiell såvel som symbolsk betydning som minnesmerke etter terrorangrepet 11. september 2001, er også USAs og den vestlige halvkules høyeste. Tårnet rekker 541 meter over bakken, eller 1 776 fot, et tall som symboliserer årstallet for den amerikanske uavhengighetserklæringen.